
AVIZ

asupra proiectului de Lege privind aprobarea Ordonanţei de urgenţă a Guvernului nr.15/2017 pentru completarea Ordonanţei de urgenţă a Guvernului nr.51/2015 privind unele măsuri pentru realizarea de investiţii la operatorii economici din industria de apărare şi pentru modificarea şi completarea unor acte normative

În conformitate cu prevederile art. 95 și 115 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată în procedură de urgență, spre dezbatere şi avizare, cu proiectul de Lege privind aprobarea Ordonanţei de urgenţă a Guvernului nr.15/2017 pentru completarea Ordonanţei de urgenţă a Guvernului nr.51/2015 privind unele măsuri pentru realizarea de investiţii la operatorii economici din industria de apărare şi pentru modificarea şi completarea unor acte normative, trimisă cu adresa Plx. 159 din 13 martie 2017, înregistrată cu nr. 4C-11/400 din 14 martie 2017.

Conform dispoziţiilor art. 75 alin. 1 din Constituţia României, republicată şi ale art. 92 alin. 9, pct. 1 din Regulamentul Camerei Deputaţilor republicat, Camera Deputaţilor este Cameră decizională.

Senatul, în calitate de primă Cameră sesizată a adoptat, proiectul de Lege în ședința din 6 martie 2017.
Potrivit prevederilor art. 61 din Regulamentul Camerei Deputaţilor, republicat, Comisia a dezbătut inițiativa legislativă în şedinţa din 28 martie 2017.


Proiectul de Lege are ca obiect de reglementare completarea cu un nou articol a Ordonanței de urgență a Guvernului nr. 51/2015 privind unele măsuri pentru realizarea de investiții la operatori economici din industria de apărare și pentru modificarea unor acte normative, aprobate cu modificări și completări prin Legea nr.79/2016, cu modificările și completările ulterioare. Demersul legislativ are drept scop dinamizarea programelor de investiții la operatorii economici, prin utilizarea a 60% din sumele obținute din vânzarea activelor pentru retehnologizarea capacităților de producție pentru apărare. 

Membrii Comisiei au examinat inițiativa legislativă supusă avizării, expunerea de motive și avizul favorabil, cu observaţii şi propuneri, al Consiliului Legislativ nr. 39 din 19 ianuarie 2017.


În urma dezbaterilor, Comisia juridică de disciplină şi imunităţi a hotărât, cu unanimitate de voturi, avizarea favorabilă a proiectului de Lege. 

În raport de obiectul şi conţinutul reglementării, inițiativa legislativă face parte din categoria legilor ordinare.

